Mathis Prost Gebai
Ënnert dem Numm Mathis Prost Gebai ass en industriellt Gebai am Garer Quartier an der Stad bekannt; et läit an der rue du Fort Wallis.

Gebai
D'Gebai gouf 1890 gebaut. Zanter dem 9. Februar 2012 steet et op der Lëscht vum Inventaire supplémentaire vun de klasséierte Monumenter.

Historesches 
Am Gebai war uganks d'Fierwerei vun der Händschefabréck Handschuhfärberei Gebrüder Bloc dran ënnerbruecht; aus dëser Firma gouf dunn 1910 d'Ancienne Maison Gabriel Meyer, Bloc frères, successeurs, Luxembourg.

Iwwerdeems déi industriell Aktivitéiten am Gebai an der Wallisstrooss waren, war d'Wunnhaus vum Proprietaire laanscht dem boulevard d'Avranches (deemools avenue Pétrusse); déi zwee Gebaier waren duerch e Gaart matenee verbonnen. Dës Bebauung war sengerzäit an Europa typësch fir e Quartier an der Noperschaft vun der Gare. Am Laf vun der Zäit goufen déi zwou Parzellen dunn awer opgedeelt.

Uganks der 70er Joren huet sech dunn d'Firma Mathis Prost an der Wallisstrooss etabléiert. Hir Aktivitéite waren am Pharmaberäich, an der Landwirtschaft an am Wäibau.

Nodeems sech d'Firma Mathis Prost 1993 opgedeelt huet an een Deel op Gréiwemaacher geplënnert ass, blouf de Pharmadeel nach bis 1996 an der Gebaier op der Gare.

Duerno ware – bis an den November 2010 - Deeler vun der Generaldirektioun vun der Police am Gebai ënnerbruecht.

Aktuell (2014) sinn Ëmbauaarbechten um Gebai am Gaang bei deenen déi al Bausubstanz awer deelweis soll erhale bleiwen.

Kuckt och 
 Lëscht vun den nationale Monumenter an der Gemeng Lëtzebuerg

Um Spaweck 

 D'Geschicht vun der Firma Mathis Prost op www.mathisprost.lu; fir d'lescht gekuckt de 7. Dezember 2014
 D'Händschefabréck Gebrüder Bloc op www.industrie.lu; fir d'lescht gekuckt de 7. Dezember 2014

Gebaier an der Stad Lëtzebuerg
Bauwierker 1890
Garer Quartier (Stad Lëtzebuerg)
Klasséiert Monumenter an der Gemeng Lëtzebuerg